དུས་འཁོར་རྒྱུད་བཤད་སྔོན་འགྲོའི་དགའ་སྟོན་བཞུགས། །ན་མོ་མཉྫུ་ཤྲི་ཡེ། དཔལ་དུས་ཀྱི་འཁོར་ལོའི་རྒྱུད་བཤད་པ་ལ་འཇུག་པའི་སྔོན་འགྲོ་རྒྱུད་ལ་གུས་པ་བསྐྱེད་པའི་དགའ་སྟོན་ཞེས་བྱ་བ། བླ་མ་དམ་པ་དང་པོའི་སངས་རྒྱས་ལ་ཕྱག་འཚལ་ལོ། །གསལ་མཛེས་སྟོང་གཟུགས་རྒྱུ་དང་འགྱུར་མེད་འབྲས། །ཕུན་ཚོགས་མཚུངས་པར་རྒྱས་བཏབ་ཁྱད་པར་གྱིས། །བརྗོད་བྱ་རྗོད་བྱེད་གཉིས་ཀ་རྒྱས་བཏབ་པས། །རིགས་མེད་དུས་ཀྱི་འཁོར་ལོ་ལ་ཕྱག་འཚལ༑ ༑རྡོ་རྗེ་ཐེག་པའི་གཙོ་བོ་བླ་མེད་ཀྱི། །ཕ་མ་གཉིས་ཀའི་བྱ་བ་རྫོགས་པར་ནི། །གང་ལ་ལྡན་པས་མ་ནིང་གོ་འཕང་ཞེས། །རབ་བསྔགས་མཆོག་གི་མཆོག་དེར་སྙིང་ནས་འདུད། །རྒྱལ་བ་མཆོག་དེའི་ལེགས་བཤད་རི་གླིང་གི ། དབུས་ན་ལྷག་པར་བརྗོད་པའི་ལྷུན་པོ་འདི། །ལམ་མཆོག་བདུད་རྩིའི་དཔལ་གྱིས་འཚོ་འདོད་པའི། །སྐལ་བཟང་ལྷ་ཡི་འགྲོ་བས་བསྟེན་མོད་ཀྱི། །གང་དག་རི་དབང་མངོན་སུམ་མི་མཐོང་ཡང་། །ཟབ་ལམ་མཐོ་རིས་བདེ་བ་ཐོབ་འདོད་པའི།། འགྲོ་བ་དེ་ཡང་དད་འདུན་བསྐྱེད་པའི་ཕྱིར། །ས་འཛིན་དབང་པོའི་ཡོན་ཏན་འདིར་བཤད་བྱ། །འདིར་རྒྱལ་བ་ཐམས་ཅད་ཀྱི་གསུང་གི་མཐར་ཐུག་རྒྱུད་སྡེ་ཐམས་ཅད་ཀྱི་བླ་མའི་བླ་མ་བྱང་སེམས་ཐམས་ཅད་ཀྱི་གཟུང་བྱ་དང་བཤད་བྱ། སྐལ་བཟང་ཐམས་ཅད་ཀྱི་བསྟན་བྱ་དང་བསྒོམ་བྱར་གྱུར་པ་མཆོག་གི་དང་པོའི་སངས་རྒྱས་དཔལ་དུས་ཀྱི་འཁོར་ལོ་ཞེས་བྱ་བའི་རྒྱུད་ཀྱི་རྒྱལ་པོ་འདི་འཆད་པ་ལ༑ སྤྱིར་སྟོན་པའི་བྱོན་ཚུལ་དང་། བསྟན་པའི་དར་ཚུལ། ཁྱད་པར་རྒྱུད་འདི་ཉིད་ཀྱི་བྱུང་ཚུལ་ལ་སོགས་པ་ནི། མཁས་པ་སྔ་མ་དག་གིས་མང་དུ་བཤད་པའི་འདིའི་ཆོས་འབྱུང་རྣམས་ལས་ཤེས་པར་བྱ་ཞིང་། །ཟུར་དུའང་འཆད་པར་སྤྲོ་ལ། འདིར་མཁས་པ་སྔ་མ་དག་གིས་མ་བཤད་པའི་རྒྱུད་ལ་གུས་པ་བསྐྱེད་ཐབས་བླ་ན་མེད་པ་ཞིག་བཤད་པར་བྱའོ། །དེ་ཡང་སྐལ་བ་ཤིན་དུ་དམན་པ་འགའ་ཞིག། ཉན་ཐོས་སེན་འདའ་བ་ཐེག་པ་ཆེན་པོ་ལ་སྡང་བ་བཞིན་དུ་རྒྱུ་མཚན་ལྟར་སྣང་གིས་བསླུས་ནས་རྒྱབ་ཀྱིས་ཕྱོགས་པར་གྱུར་པ་དེ་དག་རྗེས་སུ་བཟུང་བའི་ཕྱིར་དུ་ཐེག་ཆེན་བཀར་སྒྲུབ་ཀྱི་རྣམ་བཞག་དུ་མ་ཤིང་རྟ་ཆེན་པོ་རྣམས་ཀྱིས་མཛད་པ་བཞིན་དུ་ཅིས་ཀྱང་བྱེད་པར་རིགས་མོད་ཀྱི། རེ་ཤིག་དེ་འདྲ་བའི་ལོག་རྟོགས་དང་མི་ལྡན་པའི་གང་ཟག་རྒྱུད་འདི་ལ་འཇུག་པར་འདོད་པ་རྣམས་ལ་ཕན་གདགས་པའི་བསམ་པ་དང་། རང་ཡང་གུས་པ་ཆེས་ཆེར་བསྐྱེད་པའི་ཕྱིར་དུ་འདི་ལྟར་བཤད་པར་བྱ་སྟེ། དོན་གྱི་སྤྱི་འཆར་བའི་ཆེད་དུ་བརྗོད་བྱ་དང་རྗོད་བྱེད་མདོར་བསྡུས་ཏེ་བཤད་པ་དང་། རྒྱུད་ལ་གུས་པས་འཇུག་པའི་ཆེད་དུ་དེའི་ཆེ་བ་བརྗོད་པ་དང་། འཇུག་བྱ་རྒྱུད་ཀྱི་རང་བཞིན་འགྲེལ་པ་བཅས་ཏེ་གསུང་པར་གཏན་ལ་དབབ་པའོ། ། དང་པོ་ལ་བརྗོད་བྱ་དང་རྗོད་བྱེད་གཉིས་ལས། དང་པོ་ནི། ཕྱི་འཇིག་རྟེན་ཁམས་ཀྱི་རྣམ་བཞག་དང་། ནང་རྡོ་རྗེ་ལུས་ཀྱི་རྣམ་བཞག་དང་། གཞན་དཀྱིལ་འཁོར་འཁོར་ལོའི་རྣམ་བཞག་རྣམས་དུས་ཀྱི་འཁོར་ལོའི་རང་བཞིན་དུ་དྲང་དོན་དང་ངེས་དོན་གཉིས་ཀྱི་སྒོ་ནས་འཆད་པར་བྱེད་དེ། དེ་ཡང་དྲང་དོན་གྱི་དབང་དུ་བྱས་ན། ཕྱི་དུས་ཀྱི་འཁོར་ལོ། ནང་དུས་ཀྱི་འཁོར་ལོ། གཞན་དུས་ཀྱི་འཁོར་ལོ་དང་གསུམ་དུ་བཤད་པའི་དང་པོ་ནི། ཕྱི་རོལ་གྱི་དུས་བཞི་དང་ལོ་ཟླ་ཉིན་ཞག་ལ་སོགས་པ་རྣམས་ནི་དུས་ཡིན་ལ། དེ་རྣམས་ནམ་མཁའ་ལ་ཁྱིམ་བཅུ་གཉིས་འཁོར་བའི་དབང་གིས་ས་དུམ་བུ་བཅུ་གཉིས་ལ་འཁོར་ཞིང་། མཐའ་དག་ཀྱང་དུས་སྦྱོར་བཅུ་གཉིས་ཀྱི་སྒོ་ནས་འཁོར་བས་ན་འཁོར་ལོ་ཞེས་བྱའོ། །གཉིས་པ་ནི། ནང་གི་ཕྱིར་ཕུང་ཁམས་སྐྱེ་མཆེད་རྣམས་དུས་ཀྱིས་བསྡུས་ལ་དེ་རྣམས་རྟེན་འབྲེལ་བཅུ་གཉིས་ཀྱི་སྒོ་ནས་འཁོར་བས་ན་འཁོར་ལོའམ། ཁྱད་པར་རླུང་ཉི་ཁྲི་ཆིག་སྟོང་དྲུག་བརྒྱ་ནི་དུས་ཡིན་ལ་དེ་རྣམས་དུས་སྦྱོར་བཅུ་གཉིས་ཀྱི་དབང་གིས་འཁོར་བས་ན་འཁོར་ལོའོ། །གསུམ་པ་ལ། མཚན་དོན་གྱི་བཤད་པ་མང་དུ་བྱུང་བ་ཡང་ཡི་གེ་རེ་རེའི་བཤད་པ་སོགས་ནི་འདིར་མི་ཐོབ་ལ། ཡི་གེ་གཉིས་ཀྱི་སྒོ་ནས་བཤད་པ་ནི་མདོར་བསྡུས་ན། མི་འགྱུར་བའི་བདེ་བ་ཆེན་པོ་ནི་དུས་ཡིན་ལ། དེས་ཕུང་ཁམས་སྐྱེ་མཆེད་ཐམས་ཅད་སྒྲིབ་བྲལ་དུ་བསྐྱེད་པ་ནི་འཁོར་ལོ་ཞེས་བྱའོ། །ངེས་དོན་གྱི་དབང་དུ་བྱས་ན། ཕྱི་ནང་གཞན་གསུམ་མཐའ་དག་དུས་ཀྱི་འཁོར་ལོ་ལས་བྱུང་བ་དང་༑ དུས་འཁོར་གྱི་རང་བཞིན་དུ་བཞུགས་པ་དང་། དེར་བསྡུད་ཅིང་ཐིམ་པར་འགྱུར་བ་ལ་སོགས་པའི་རྣམ་བཞག་དང་། ཁྱད་པར་མི་རིགས་བཞི་དང་གྲུབ་མཐའ་བཞི་དང་རྒྱུ་སྡེ་བཞི་དང་རིག་བྱེད་བཞི་ལ་སོགས་པ་མཐའ་དག་དུས་ཀྱི་འཁོར་ལོའི་ཞལ་བཞི་ལས་འབྱུང་བར་གསུངས་པ་སོགས་དུ་མ་ཞིག་ཡོད་པ་རྣམས་ཀྱི་དགོངས་གཞི་ངེས་པའི་དོན་ནི། མདོ་སྡེ་རྣམས་སུ་གང་ཟག་འགའ་ཞིག་གི་ངོར། གང་ལ་སྟོང་པ་ཉིད་རུང་བ། །དེ་ལ་ཐམས་ཅད་རུང་བར་འགྱུར། །ཞེས་པའི་ཚུལ་གྱིས་བྱ་བྱེད་ལས་འབྲས་ལ་སོགས་པ་ཐམས་ཅད་སྟོང་ཉིད་ལས་འབྱུང་བར་གསུངས་པ་དང་། ཆོས་དབྱིངས་འཕགས་ཆོས་ཀྱི་རྒྱུར་བཤད་པ་སོགས་དང་། འགའ་ཞིག་ལ་དོན་དེ་ཉིད་བདེ་གཤེགས་སྙིང་པོའི་མིང་གིས་བཏགས་ནས་འཁོར་འདས་ཐམས་ཅད་དེ་ལས་འབྱུང་བར་གསུངས་པ་སོགས་དང་འཐུན་པར། འདིར་ཡང་ཆོས་དབྱིངས་དང་རང་བཞིན་རྣམ་དག་དེ་ཉིད་ལ་དུས་ཀྱི་འཁོར་ལོའི་མཚན་གྱིས་བཏགས་ནས་གདུལ་བྱ་འགའ་ཞིག་ལ་སེམས་ཞུམ་སེམས་ཅན་དམན་ལ་བརྙས་པ་ལ་སོགས་པའི་ཉེས་པ་སྤང་ཏེ་སྤྲོ་བ་ལ་སོགས་པ་བསྐྱེད་པའི་ཆེད་དང་། དབང་པོ་མཆོག་ཏུ་གྱུར་པའི་གདུལ་བྱ་རྣམས་ཀྱི་ཆོས་དབྱིངས་ཀྱི་ཡོན་ཏན་ལ་ངེས་པ་མཆོག་ཏུ་གྱུར་པ་བསྐྱེད་པའི་ཕྱིར་དུ་གསུངས་པའི་ཐབས་མཁས་ཀྱི་གསང་བ་རྨད་དུ་བྱུང་བ་ཡིན་ལ། དེ་ཡང་ཆོས་དབྱིངས་དེས་ཁྱབ་པའི་སེམས་ཅན་གྱི་ཚོགས། སད་པ་དང་རྨི་ལམ་དང་གཉིད་འཐུག་པོ་དང་བཞི་པའི་གནས་སྐབས་ཅེས་བྱ་བ་གནས་སྐབས་བཞི་ལུས་ཀྱི་མ་དག་པ་ཐིག་ལེ་བཞིའི་བག་ཆག་བཞི་ལ་རྟེན་ནས་འབྱུང་ཞིང་། གནས་སྐབས་བཞི་པོ་དེ་ལས་རང་རང་གི་ཁམས་སམ་རིགས་དང་འཐུན་པའི་འབྲས་བུ་རྣམས་བསྐྱེད་པས་མི་རིགས་བཞི་ལ་སོགས་པ་དུས་ཀྱི་འཁོར་ལོའི་ཞལ་བཞི་ལས་འབྱུང་བར་གསུངས་ཤིང་སྣོད་ཀྱི་འཇིག་རྟེན་སྟོང་པ་གཅིག་པུ་ལས་སྐྱེ་བ་དང་། ས་ཆུ་མེ་རླུང་ནམ་མཁའ་རྣམས་སྔ་མ་སྔ་མ་ཕྱི་མ་ཕྱི་ལ་རྟེན་ཅིང་དེ་དག་གི་ཡང་རྟེན་ནི་གཙོ་བོ་སྲིད་པ་གསུམ་གྱིས་བཏུད་ཅིང་གཞོམ་མེད་ཀུན་དུ་འགྲོ་བ་གང་། ཞེས་པ་ཀུན་ཀྱང་ཆོས་དབྱིངས་ལ་རྟེན་པར་གསུངས་པ་ལ་སོགས་པ་ཡིན་པས། འདི་ནི་ཆོས་ཐམས་ཅད་ཆོས་དབྱིངས་སྤྲོས་པའི་མཐའ་དང་བྲལ་བའི་དབང་གིས་མ་བཏགས་ཉམས་དགའ་བའི་ངོ་ན་འབྱུང་བ་གཞི་མེད་རྩ་བྲལ་དུ་རྟོགས་པར་བྱེད་པའི་ཐབས་ཁྱད་པར་དུ་འཕགས་པ་ཡིན་ཞིང་༑ དེ་ཡང་གདུལ་བྱ་ཉི་ཚེ་བ་མ་ཡིན་པ་མུ་སྟེགས་ཡན་ཆད་དྲང་བའི་ཕྱིར་དུ་དུས་ཀྱི་འཁོར་ལོའི་མཚན་ཅན། མཁའ་ཁྱབ་མཁའི་རྡོ་རྗེ་ཅན་ཞེས་སོགས་ཀྱིས་གསུངས་པ་དེ། དབང་ཕྱུག་ཁྱབ་འཇུག་ལ་སོགས་པ་བཞིན་དུ་འཇིག་རྟེན་ཀྱི་བྱེད་པ་པོར་གསུངས་པ་དང་། ཤེས་རིག་གི་སྐྱེས་བུ་ལྟ་བུར་གསུངས་པ་ལ་སོགས་པ་ཡིན་ལ། འདི་འདྲ་བ་རྣམས་ཀྱི་སྐབས་སུ་ནི་ཆོས་དབྱིངས་འདུས་མ་བྱས་རྐྱང་པར་མ་ཟད། རང་བཞིན་རྣམ་དག་གི་རིག་པ་རྣམ་རིག་པས། རང་རིག་རང་གསལ་ཞེས་མིང་འདོགས་པ་དང་། མཁས་པ་དག་ཤིན་དུ་ཕྲ་བའི་སེམས་དང་། སེམས་ཀྱི་དངས་མ་སོགས་སུ་འདོད་པ་དེ་ཡང་དུས་འཁོར་གྱི་དགོངས་གཞིར་བཤད་པ་ངེས་ཏེ། དེ་ལ་ཀུན་གཞིའི་སྒྲས་ཀྱང་གསུངས་ཤིང་། །དེ་ངོས་གཟུང་བའི་ཕྱིར་དུ་མ་དག་པའི་སྐབས་སུ་ཡང་ཕུང་པོ་དྲུག་པ་ཡེ་ཤེས་ཀྱི་ཁམས་ཀྱི་རྣམ་བཞག་ནན་གྱིས་མཛད་པའི་ཕྱིར་རོ། །འདི་ལ་འགའ་ཞིག་གིས་རང་བཞིན་ལྷུན་གྲུབ་གཞིའི་དུས་འཁོར་ཞེས་སོགས་ཀྱི་ཐ་སྙད་བྱས་པ་ནི་འཐད་མོད་ཀྱི། འདི་ལ་རྟེན་ནས་དོན་དམ་ཆོས་ཉིད་འོད་གསལ་གྱི་འཇིག་རྟེན་ཁམས་དང་། ཀུན་རྫོབ་ཆོས་ཅན་འཁྲུལ་པའི་འཇིག་རྟེན་ཁམས་ཞེས་དང་། དེ་བཞིན་དུ་ནང་དང་གཞན་ལ་སྦྱར་ནས་འཆད་པ་ནི་འཁྲུལ་པ་ཆེན་པོ་བསྐྱེད་པའི་ཐ་སྙད་དུ་སྣང་ཞིང་། སྤྱིར་ཐ་སྙད་ལ་ངེས་པ་མེད་ཀྱང་དོན་གྱི་ངོས་འཛིན་ཕྱིན་ཅི་ལོག་ཏུ་བྱས་ཏེ། དེ་ལྟ་བུའི་གཞི་དུས་ཀྱི་བདེ་གཤེགས་སྙིང་པོའམ་དུས་འཁོར་དེ་གསལ་རྫོགས་མཚན་དཔེས་བརྒྱན་ཅིང་། སྟོབས་སོགས་རང་བྱུང་ཡོན་ཏན་དང་གདོད་མ་ནས་ལྡན་པར་སྨྲ་བ་སོགས་ནི་རིགས་པ་ལས་འདས་པའི་རྣམ་རྟོག་གིས་སྦྱར་བ་ཁོ་ན་ཡིན་པས་མཁས་པ་རྣམས་ཀྱིས་དོར་བར་བྱའོ། །ཅི་སྟེ་རིགས་པ་ལས་འདས་ཀྱང་དོན་འདི་ལ་མདོ་རྒྱུད་ཀྱི་ལུང་ཚོགས་བརྗོད་ཀྱིས་མི་ལང་བ་ཡོད་པས་གསུང་རབ་ལས་འགོང་པར་མི་རིགས་སོ་ཞེ་ན། ངེད་ཀྱི་སྟོན་པ་ཐུགས་རྗེ་ཅན་དེའི་ཐུགས་ཀྱི་བཞེད་པ་ནི་རིགས་པ་ལས་འདས་པ་ཅུང་ཟད་ཀྱང་མི་མངའ་སྟེ་སྒྲིབ་པ་མཐའ་དག་སྤངས་པའི་ཕྱིར་རོ། །དེས་ན་དངོས་བསྟན་རིགས་པ་དང་མི་མཐུན་པའི་གསུང་དེ་ནི། གཞན་དྲང་བའི་དགོས་པ་ཁྱད་པར་ཅན་གཟིགས་ནས་དགོངས་གཞི་ཁྱད་པར་ཅན་ལ་དགོངས་ཏེ། གསུངས་པའི་ཐབས་མཁས་ཀྱི་ཕྲིན་ལས་ཁྱད་པར་ཅན། གསུང་དེའི་དགོངས་དོན་རྙེད་ན་མཁས་པ་ལ་བདེ་བ་དཔག་མེད་སྐྱེད་ཅིང་གསུང་རབ་དང་དེའི་གསུང་བ་པོ་ལ་དད་གུས་རྨད་དུ་བྱུང་བ་བསྐྲུན་པར་མཛད་ལ། རྨོངས་པས་སྒྲ་ཇི་བཞིན་དུ་བཟུང་བའི་དབང་གིས་ཉེས་པ་ཆེན་པོ་འབྱུང་བར་བྱེད་པ་ཡིན་ནོ༑ ༑དོན་གྱི་དབང་འདི་གཟིགས་ནས། །དགེ་སློང་དག་གམ་མཁས་རྣམས་ཀྱིས༑ ༑བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟག་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་ལན་མང་དུ་གསུངས་ཤིང་། ཁྱད་པར་ལུགས་འདི་ལ་དོན་ལ་རྟེན་པ་ལ་བརྟེན་དགོས་པར་ཡང་ཡང་གསུངས་པ་དེ་སྒྲས་ཟིན་རིགས་པ་དང་མི་མཐུན་ན་དགོངས་པ་ལོང་ཤིག་ཅེས་པའི་གདམས་པ་ཡིན་པ་འདི་ཁོང་དུ་མ་ཆུད་པའི་གསུང་རབ་ལ་དད་པ་ལྟར་སྣང་གིས་འགའ་ཞིག་བསླུས་སོ། །དེར་མ་ཟད་ལུང་གི་སྒྲས་ཟིན་ཁོ་ན་ལ་བརྟེན་ནའང། དེ་ལྟ་བུ་སྟོན་པའི་མདོ་རྒྱུད་ཀྱི་ལུང་རྣམས་ཀྱི་གནད་ཆེ་ས་རང་དེ་དང་དེའི་ཆོས་དབྱིངས་སམ་དེའི་རང་བཞིན་ཞེས་སོགས་ཟུར་ཐོན་པ་དེ་ཡང་ཡང་འབྱུང་སྟེ། རང་ལྟ་བ་མཆོག་འཛིན་གྱི་ངན་གོམས་ལས་བྱུང་བའི་ལིང་ཐོག་ཅུང་ཟད་ཕྱིས་ཏེ་བལྟས་ན་མངོན་དུ་འགྱུར་ལ། དེ་ལྟ་བུའི་ལུང་གི་ཁུངས་རྣམས་ནི་འདིར་ཡི་གེ་མང་པར་འགྱུར་བས་བཞག་གོ །རྗོད་བྱེད་ནི། རྩ་བའི་རྒྱུད་གནས་དཔལ་ལྡན་འབྲས་སྤུངས་ཀྱི་དཔལ་ལྡན་རྒྱུ་སྐར་གྱི་དཀྱིལ་འཁོར་དང་ཆོས་དབྱིངས་གསུང་དབང་གི་དཀྱིལ་འཁོར་དུ་ཟླ་བཟང་གིས་ཞུས་ནས་གསུངས་པ་གཞུང་ཚད་རྗེས་བསྔགས་ཡི་གེ་བརྒྱད་པའི་སྡེབ་སྦྱོར་ཀྱི་མཚན་ཉིད་སྟོང་ཕྲག་བཅུ་གཉིས་ཡི་གེ་སུམ་འབུམ་བརྒྱད་ཁྲི་བཞི་སྟོང་ལེའུ་ལྔའི་བདག་ཉིད་སྟེ། ཟླ་བཟང་གི་འགྲེལ་ཆེན་སྟོང་ཕྲག་དྲུག་བཅུ་པ་དང་ལྷན་ཅིག་ད་ལྟ་ཤམ་བྷ་ལ་ཉིད་ན་བཞུགས་ཤིང་། ཆ་ཤས་ལེའུ་རེ་རེ་ཙམ་རྒྱ་བོད་ན་ཕེབས་པ་དང་བསྡུས་པའི་རྒྱུད། །གནས་ཀ་ལཱ་པའི་གྲོང་གི་ལྷོ་ཕྱོགས་མ་ལ་ཡའི་སྐྱེད་མོས་ཚལ་གྱི་དུས་འཁོར་གྱི་གཞལ་ཡས་ཁང་དུ་རྒྱལ་བས་རྩ་རྒྱུད་དུ་ལུང་བསྟན་ཞིང་རྗེས་སུ་གནང་བ་དང་འཐུན་པར། འཇམ་པའི་དབྱངས་ཀྱིས་དྲང་སྲོང་ཉི་མའི་ཤིང་རྟ་ལ་སོགས་པ་ཚངས་པའི་དྲང་སྲོང་དབང་པོ་ཡང་རབ་ཏུ་གྱུར་པ་བྱེ་བ་ཕྲག་ཕྱེད་དང་བཞི་ལ་སོགས་པ་ཡུལ་བྱེ་བ་ཕྲག་དགུ་བཅུ་རྩ་དྲུག་གི་གདུལ་བྱ་ལ་རྩ་རྒྱུད་ནས་བསྡུས་ཏེ་གསུངས་པ། ཡི་གེ་ཉི་ཤུ་རྩ་གཅིག་པ་མེ་ཏོག་ཕྲེང་འཛིན་གྱི་སྡེབ་སྦྱོར་ཤློ་ཀ་སྟོང་དང་སུམ་བཅུ་ཡི་གེ་བརྒྱད་ཁྲི་དྲུག་སྟོང་ལྔ་བརྒྱ་དང་ཉི་ཤུ་ལེའུ་ལྔའི་བདག་ཉིད་སྟེ། པད་དཀར་གྱི་འགྲེལ་ཆེན་སྟོང་ཕྲག་བཅུ་གཉིས་པ་དང་བཅས་ཏེ་རྒྱ་བོད་གཉིས་ཀར་དུ་བྱོན་ནས་སྐལ་བཟང་གི་བརྟེན་བྱར་བཞུགས་པའོ། །གཉིས་པ་རྒྱུད་ལ་གུས་པས་འཇུག་པའི་ཆེད་དུ་དེའི་ཆེ་བ་བརྗོད་པ་ལ་གསུམ་ལས།
གཞན་ལུགས་དགག་པ་ནི། རྒྱུད་འདི་ལ་མཆོག་ཏུ་མཛད་པའི་མཁས་པ་སྔ་མ་རྣམས་ཀྱིས་འདི་ཕ་རྒྱུད་མ་རྒྱུད་གཉིས་ལས་མཆོག་ཏུ་གྱུར་པའི་གཉིས་མེད་ཀྱི་རྒྱུད་ཡིན་པའི་དམ་བཅའ་ལེགས་པར་མཛད་ཀྱང་། སྒྲུབ་བྱེད་དཔྱིས་ཕྱིན་པར་བཀོད་པ་མེད་ལ། སྒྲུབ་བྱེད་ཀྱི་གཙོ་བོ་ཐབས་ཤེས་གཉིས་པོ་ཕྱོགས་རེ་བ་མ་ཡིན་པར་དབྱེར་མེད་ཆ་མཉམ་དུ་ཡོད་པ་ཉིད་ལ་འཆད་ལ། དེ་ཡང་འདིའི་ལེའུ་དང་པོའི་མདོར་བསྡུས་གཉིས་པར་རིགས་མེད་པ་ཞེས་པའི་འགྲེལ་པ་ལ་བརྟེན་ནས་འཆད་ཅིང་། གཞན་ཡང་གཞལ་ཡས་ཁང་གི་རྟེན་འོག་གཞི་འབྱུང་བ་རིམ་བརྩེགས་རི་རབ་སོགས་ཀྱི་སྟེང་དུ་དཀྱིལ་འཁོར་བསྒོམ་པ་མ་རྒྱུད་དང་། དེ་རྣམས་ཡོངས་སུ་གྱུར་ནས་གཞལ་ལས་བསྐྱེད་པ་ཕ་རྒྱུད་ཡིན་ལ། འདིར་གཉིས་ཀ་བྱེད་པའི་ཕྱིར་ཞེས་པ་ལ་སོགས་པ་རྣམས་བཀོད་པ་ལ། ཕྱིས་ཀྱི་མཁས་པ་དག་དེ་ལྟ་བུའི་རྣམ་བཞག་ནི་མི་རིགས་ཏེ། །མདོར་བསྡུས་གཉིས་པའི་ལུང་གི་དོན་ནི། ཐབས་ཤེས་ཕྱོགས་རེ་བས་སངས་རྒྱས་མི་ཐོབ་པས་བླ་མེད་ཀྱི་རྒྱུད་ཡིན་ན་ཐབས་གཉིས་སུ་མེད་པའི་སྒོ་ནས་ཕྱོགས་རེ་བའི་རིགས་མེད་པ་ཡིན་ནོ་ཞེས་པ་ཡིན་ཏེ། སྐབས་དེའི་འགྲེལ་ཆེན་ལས། རིགས་མེད་པ་ཅེས་པ་ནི་བརྗོད་བྱ་རིགས་མེད་པ་རྗོད་པའི་ཕྱིར་རོ། །འདིར་རིགས་ནི་ཤེས་རབ་ཀྱི་ཕྱོགས་དང་ཐབས་ཀྱི་ཕྱོགས་ཏེ། ཕྱོགས་སྤངས་པ་གང་གི་ཕྱིར་རིགས་དེ་མེད་པའི་རྒྱུད་དེ་ནི་རིགས་མེད་པ་ཤེས་རབ་དང་ཐབས་ཀྱི་བདག་ཉིད་ཅན་རྣལ་འབྱོར་གྱི་རྒྱུད་ཅེས་རྒྱལ་བས་གཉིས་སུ་མེད་པར་གསུངས་སོ། །བརྗོད་པར་བྱ་བ་ཐབས་དང་ཤེས་རབ་ཀྱི་བདག་ཉིད་ཅན་གྱི་རྒྱུད་ཀྱི་རྒྱལ་པོ་འདི་ཐབས་དང་ཤེས་རབ་ཀྱི་ཕྱོགས་ཐ་དད་ན་ཐབས་དང་ཤེས་རབ་ཀྱི་བདག་ཉིད་ཅན་གྱི་བརྗོད་པར་བྱ་བ་མེད་པར་འགྱུར་རོ། །དེ་མེད་ན་གཉིས་སུ་མེད་པའི་ཡེ་ཤེས་མེད་པར་འགྱུར་རོ། །དེ་མེད་ན་སངས་རྒྱས་ཉིད་ཀྱང་མེད་པར་འགྱུར་རོ། །དེ་མེད་ན་འཁོར་བའོ། །འདིར་བརྗོད་པར་བྱ་བ་དང་རྗོད་པར་བྱེད་པ་འབྲེལ་པ་མེད་པ་ཐབས་ཀྱི་མིང་ཅན་གྱི་རྣལ་འབྱོར་གྱི་རྒྱུད་ལ་ཐབས་དང་ཤེས་རབ་ཀྱི་བདག་ཉིད་གཉིས་སུ་མེད་པ་དང་རྣལ་འབྱོར་བརྗོད་བྱ་རྗོད་བྱེད་ཀྱི་མཚན་ཉིད་དུ་མི་འགྱུར་རོ། །རྣལ་འབྱོར་གྱི་སྒྲ་ནི་ཐབས་ཀྱི་དོན་བརྗོད་པར་བྱེད་པའང་ཤེས་རབ་ཀྱི་དོན་བརྗོད་པར་བྱེད་པ་ཡང་མ་ཡིན་ཏེ། རྣལ་འབྱོར་གྱི་སྒྲ་ནི་ཐབས་དང་ཤེས་རབ་ཀྱི་དོན་བརྗོད་པར་བྱེད་པའོ༑ ༑དེ་བཞིན་དུ་ཡང་གསུངས་པ། རྣལ་འབྱོར་ཐབས་གྱྀ་ལུས་དང་ནི། ཤེས་རབ་གཅིག་པུ་དག་གིས་མིན། ཐབས་དང་ཤེས་རབ་སྙོམས་འཇུག་པ། དེ་བཞིན་གཤེགས་པས་རྣལ་འབྱོར་གསུངས། ཅེས་སོ། །དེའི་ཕྱིར་གང་ལ་ཐབས་དང་ཤེས་རབ་ཀྱི་བདག་ཉིད་བརྗོད་པར་བྱ་བ་ཡོད་པའི་རྒྱུད་དེ་ནི་དོན་དམ་པར་ཤེས་རབ་ཀྱི་རྒྱུད་ཀྱང་མ་ཡིན་ལ་ཐབས་ཀྱི་རྒྱུད་ཀྱང་མ་ཡིན་ནོ། །འཇ